Julie Ege
Store norske leksikon,Kunst og estetikk,Film, TV og teater,Norske skuespillere
Julie Ege var en norsk filmskuespiller og fotomodell. Hun hadde en mindre rolle i Stompa til sjøs (1967), og var deretter en av de mange vakre pikene i James Bond-filmen On Her Majesty's Secret Service (James Bond i hemmelig tjeneste, 1969).
Rollen i Marty Feldmans Every Home Should Have One (Hissig på grøten, 1970) ble begynnelsen på en karriere i underlødige britiske komedier og skrekkfilmer, blant annet som forhistorisk kvinne i Creatures the World Forgot (Den glemte verden, 1971) og i kriminalsatiren Rentadick (Pass på Julie!, 1972), og som internasjonal pinup. I Norge spilte hun senere småroller, blant annet som seg selv i filmen Den siste Fleksnes (1974) og i fjernsynsserien Blodsbånd (1998).Etter filmkarrieren utdannet hun seg først til hjelpepleier og deretter sykepleier. I 2002 ga hun ut erindringsboken Naken. Les mer i Store norske leksikon Julie Ege i Norsk biografisk leksikon norsk film